Ændret forslag til Rådets direktiv om ændring af bilaget til direktiv 91/492/EØF om sundhedsmæssige betingelser for produktion og afsætning af levende toskallede bløddyr (97/C 337/01) (EØS-relevant tekst) KOM(97) 209 endelig udg.

(Forelagt af Kommissionen i henhold til EF-traktatens artikel 189 A, stk. 2, den 12. maj 1997)

Den 18. oktober 1996 forelagde Kommissionen Rådet ovennævnte forslag. Efter en fornyet behandling har Kommissionen foretaget følgende ændringer i det oprindelige forslag:

1) Følgende indsættes som femte, sjette og syvende betragtning:

»erfaringen har vist, at det registreringsdokument til identifikation af partier af bløddyr, som omhandles i kapitel II, punkt 6, i bilaget til direktiv 91/492/EØF, skal indeholde oplysning om oprindelsesområdets sundhedsstatus, og hvilke rensnings- og genudlægningsforanstaltninger bløddyrene eventuelt har været underkastet;

det skal være muligt at spore markedsførte toskallede bløddyrs oprindelse; med henblik herpå bør registreringsdokumentets oplysninger kunne sættes i forbindelse med hvert markedsført parti i et register, som føres af ekspeditionscentret;

hvis der udarbejdes et standardregistreringsdokument, vil det lettere kunne forstås af de erhvervsdrivende og kontrolmyndighederne, uanset hvilket sprog det er affattet på; Kommissionen bør udarbejde et sådant standarddokument;«.

2) Kapitel II, punkt 6, i bilaget affattes således:

»6. Et registreringsdokument til identifikation af partier levende toskallede bløddyr skal ledsage hvert parti under transport fra produktionsområdet til et ekspeditionscenter, renseanlæg, genudlægningsområde eller en forarbejdningsvirksomhed. Det udstedes af den kompetente myndighed efter anmodning fra producenten. Producenten skal for hvert parti med tydelig skrift, som ikke kan udslettes, udfylde de relevante rubrikker i registreringsdokumentet, hvori følgende skal være anført:

- producentens navn og adresse

- høstningsdatoen

- produktionsområdets beliggenhed angivet med størst mulig nøjagtighed eller ved hjælp af et kodenummer

- produktionsområdets sundhedsstatus, jf. kapitel I

- bløddyrenes art og mængde med størst mulig nøjagtighed

- autorisationsnummer og bestemmelsessted med henblik på indpakning, genudlægning, rensning eller forarbejdning.

Registreringsdokumentet skal dateres og underskrives af producenten.

Registreringsdokumenterne skal altid nummereres, og nummereringen skal være fortløbende. Den kompetente myndighed skal føre et register over registreringsdokumenternes numre og over navnene på de personer, der høster levende toskallede bløddyr, og som dokumenterne er blevet udstedt til. Registreringsdokumentet for hvert parti levende toskallede bløddyr skal datostemples ved levering af et parti til et ekspeditionscenter, et renseanlæg, et genudlægningsområde eller en forarbejdningsvirksomhed og skal opbevares af de ansvarlige for driften af disse centre, områder eller anlæg i mindst tre måneder.

Hvis høstningen foretages af ekspeditionscentrets, renseanlæggets, genudlægningsområdets eller forarbejdningsvirksomhedens personale, kan registreringsdokumentet erstattes af en permanent transporttilladelse fra den kompetente myndighed.

Kommissionen udarbejder et standardregistreringsdokument efter proceduren i artikel 12.«

3) Kapitel III, punkt 9, i bilaget affattes således:

»9. Efter høstning fra genudlægningsområdet skal partierne under transporten fra genudlægningsområdet til det godkendte ekspeditionscenter, renseanlæg eller den godkendte forarbejdningsvirksomhed være ledsaget af et registreringsdokument, som Kommissionen udarbejder et forlæg til efter proceduren i artikel 12, og som ud over de oplysninger, som er fastsat i kapitel II, punkt 6, i dette bilag, skal indeholde oplysning om genudlægningsområdets beliggenhed og autorisationsnummer og genudlægningens varighed.«

4) I kapitel IV, punkt I, nr. 13, andet afsnit, i bilaget foretages følgende ændringer:

»Renseanlæg, der sender partier levende toskallede bløddyr til ekspeditionscentre, skal levere et registreringsdokument, som Kommissionen udarbejder et forlæg til efter proceduren i artikel 12, og som ud over de oplysninger, som er fastsat i kapitel II, punkt 6, i dette bilag, skal indeholde oplysning om renseanlæggets autorisationsnummer og adresse og rensningens varighed.«

5) Kapitel IV, punkt IV, nr. 4, i bilaget affattes således:

»4. Ekspeditionscentrene skal holde følgende data til rådighed for den kompetente myndighed:

- resultaterne af mikrobiologiske undersøgelser af levende toskallede bløddyr, der stammer fra et godkendt produktionsområde eller et genudlægningsområde

- dato for og mængde af levende toskallede bløddyr leveret til ekspeditionscentret og dertil hørende registreringsdokumenter

- oplysninger om forsendelser, herunder modtagernes navn og adresse, afsendelsesdato og mængderne af afsendte levende toskallede bløddyr samt nummer på registreringsdokumentet/-dokumenterne for de afsendte bløddyr.

Disse data skal ordnes kronologisk og arkiveres i et af den kompetente myndighed nærmere angivet tidsrum, dog mindst tre måneder.«